Vrou met dwelms op lughawe betrap | Maroela Media
Die Kaapstadse lughawe. (Foto: Cape Town International Airport/Facebook)
'n Vrou wat van Brasilië na Suid-Afrika gereis het, is Dinsdag op die Kaapstadse lughawe met kokaïen en heroïen betrap.
Die 28-jarige vrou sal nou in 'n Suid-Afrikaanse hof verskyn op aanklag van dwelmsmokkelary.
Die direktoraat vir prioriteitsmisdaadondersoeke (die Valke), saam met die misdaadintelligensie en doeane-afdeling van die Suid-Afrikaanse Inkomstediens (SAID), het 'n wenk ontvang oor 'n verdagte persoon wat van São Paulo, Brasilië, na Kaapstad op 'n vliegtuig van die Qatar-lugredery reis.
Volgens Zinzi Hani, woordvoerder van die Valke, het owerhede haar bagasie deursoek nadat die vliegtuig geland het en glo 2,7 kg kokaïen en 200 g heroïen daarin gevind.
Dié dwelms het 'n straatwaarde van sowat R870 000.
"Die verdagte is dadelik in hegtenis geneem en beamptes het beslag gelê op die dwelms."
Sy sal Donderdag in die Bellville-landdroshof verskyn.
Brig. Mushavhaduvha Ramovha, waarnemende provinsiale hoof van die Valke in die Wes-Kaap, het die geïntegreerde reaksiespan bedank vir hul samewerking om die beweerde smokkelaar vas te trek.
"Hierdie is 'n aanduiding van veiligheidsmagte se vermoë om talle pogings om die lughawe as 'n deurgang vir dwelmsmokkelary te gebruik in die kiem te smoor."
Sy kan haar sterre dank sy is hier in hegtenis geneem. Ons tronke is hotelle in vergelyking met die tronke in die Ooste.
Tensy hulle haar terug stuur…
Sluit haar toe en gooi di sleutels weg!
SA is baie laks wat sulke sake betref. Ons moet dalk begin maak soos ander lande en die mense net eenvoudig in die tronk stop.
Gaan seker weer eers n sop storie spin, stuur haar terug dat sy haar vonnis in haar eie land gaan uitdien.
Wel gedaan!!!! Families wat geraak word deur kinders wat dwelms misbruik gaan deur hel!!! Sluit haar toe en gooi die sleutel weg. O ja dit sal seker ook nie help nie in ons tronke smokkel bewaardes net so lekker saam.